Illum, fil-Konferenza ta' Livell Għoli virtwali “Digital Health 2020 - EU on the Move”, il-Kummissjoni u l-Presidenza Ġermaniża tal-Kunsill tal-UE ħabbru l-intenzjoni tagħhom li jaħdmu mill-qrib flimkien dwar l-użu sikur u orjentat lejn il-pazjent tad-data dwar is-saħħa fl-Ewropa, u l-kollaborazzjoni fl-UE kollha f'dan il-qasam, permezz tal-Ispazju Ewropew tad-Data dwar is-Saħħa għal kura tas-saħħa aħjar, riċerka aħjar, u tfassil aħjar tal-politika. L-istabbiliment tal-Ispazju Ewropew tad-Data dwar is-Saħħa se jkun parti integrali fil-bini ta' Unjoni Ewropea tas-Saħħa, proċess imniedi mill-Kummissjoni llum bl-ewwel sett ta' proposti biex jissaħħu l-istat ta' tħejjija u r-rispons matul il-kriżijiet tas-saħħa. Dan huwa wkoll segwitu dirett tal-Istrateġija tad-Data adottata mill-Kummissjoni fi Frar ta' din is-sena, fejn il-Kummissjoni diġà kienet enfasizzat l-importanza li jinħolqu spazji tad-data Ewropej, inkluż dwar is-saħħa. Jens Spahn, il-Ministru Federali tas-Saħħa tal-Ġermanja, qal: “Id-data dwar is-saħħa hija ta' importanza kbira, għall-kura tas-saħħa b'mod ġenerali, iżda speċjalment għall-ġlieda kontra t-theddidiet transkonfinali għas-saħħa bħalma hi l-pandemija tal-COVID-19. Iċ-ċittadini fl-UE għandhom ikunu fil-kontroll tad-data dwar is-saħħa tagħhom, ikunu jafdaw l-ipproċessar tad-data trasparenti u legalment sod u jingħataw is-setgħa li jikkondividu d-data tagħhom fuq bażi volontarja. Għalhekk, għandna bżonn nistabbilixxu qafas bejn il-pajjiżi. Is-sena d-dieħla se nagħtu bidu għall-proċess bl-ewwel każ konkret ta' użu Ewropew. Sal-2025 irridu jkollna fis-seħħ infrastruttura ta' aċċess għad-data dwar is-saħħa biex niffaċilitaw l-analiżi transfruntiera sigura tad-data dwar is-saħħa.” Stella Kyriakides, il-Kummissarju għas-Saħħa u s-Sikurezza Alimentari, qalet: “L-Ispazju Ewropew tad-Data dwar is-Saħħa se jkun komponent kruċjali ta' Unjoni Ewropea tas-Saħħa b'saħħitha. Id-data ssalva l-ħajjiet - u lkoll rajna dan matul il-kriżi tal-COVID-19. Se tippermetti l-aċċess għad-data dwar is-saħħa taħt governanza affidabbli u regoli ċari u se tappoġġa l-moviment liberu tas-servizzi tas-saħħa diġitali. Sal-2025, il-pazjenti mill-Istati Membri kollha għandhom ikunu jistgħu jikkondividu d-data tagħhom mal-professjonisti tas-saħħa tal-għażla tagħhom meta jivvjaġġaw barra minn pajjiżhom. Flimkien, nistgħu nagħtu s-setgħa lil miljuni ta' ċittadini, biex iżidu l-aċċess diġitali tagħhom għall-kura tas-saħħa, u jtejbu l-benesseri tagħhom.” Il-Kummissarju għas-Suq Intern Thierry Breton stqarr: “Permezz tal-Att dwar il-Governanza tad-Data li jmiss, se nistabbilixxu qafas orizzontali għall-użu u l-użu mill-ġdid ta' data sensittiva u ta' valur f'oqsma bħas-saħħa. Dan se jiffaċilita l-ħolqien ta' spazji tad-data settorjali Ewropej, inkluż Spazju Ewropew tad-Data dwar is-Saħħa komuni.. It-tisħiħ u l-estensjoni tal-użu u l-użu mill-ġdid tad-data dwar is-saħħa huma kruċjali għal settur tal-kura tas-saħħa tal-UE innovattiv u kompetittiv, u se jgħinu biex l-Ewropa ssir aktar reżiljenti għall-isfidi bħall-pandemija attwali.” Il-Ministru u l-Kummissarji qablu li issa hemm bżonn, u b'mod urġenti, li tiġi galvanizzata l-kollaborazzjoni fl-UE kollha. F'din il-perspettiva, bħala parti mill-implimentazzjoni tal-Istrateġija tad-Data, din is-sena għad irid jiġi ppreżentat att dwar il-governanza tad-data, li se jappoġġa l-użu mill-ġdid ta' data pubblika sensittiva bħad-data dwar is-saħħa. Proposta leġiżlattiva dedikata dwar l-Ispazju Ewropew tad-Data dwar is-Saħħa għas-sena d-dieħla, kif stabbilit fil-programm ta' ħidma tal-Kummissjoni għall-2021. Bħala l-ewwel passi, l-attivitajiet li ġejjin li jibdew fl-2021 se jwittu t-triq biex fl-Ewropa jsir progress fejn tidħol il-kura tas-saħħa mmexxija mid-data: Is-sett ta' proposti adottati llum mill-Kummissjoni jsaħħu t-tħejjija u r-rispons tal-UE għall-kriżijiet, jieħdu l-ewwel passi lejn Unjoni Ewropea tas-Saħħa, u jwittu t-triq ukoll għall-parteċipazzjoni tal-Aġenzija Ewropea għall-Mediċini (EMA) u ċ-Ċentru Ewropew għall-Prevenzjoni u l-Kontroll tal-Mard (ECDC) fl-infrastruttura futura tal-Ispazju Ewropew tad-Data dwar is-Saħħa, flimkien mal-istituti tar-riċerka, il-korpi tas-saħħa pubblika u l-awtoritajiet li jippermettu d-data fl-Istati Membri. Aktar informazzjoni Unjoni Ewropea tas-Saħħa Strateġija tad-Data Ewropea